રિઝર્વ બેન્કના નિર્ણયથી આર્થિક રિકવરીને અવળી અસર નહીં થાય એમ જણાવીને એસએમસી સિક્યુરિટીઝના જયંત મહાત્રેનું કહેવું હતું કે, આ વર્ષે ચોમાસું સારું રહેવાની અપેક્ષા છે અને તેને કારણે ફુગાવો અંકુશમાં રહેશે. ક્રૂડના ભાવ પણ વધતા અટક્યા છે અને હાલમાં 80 ડોલરની સપાટીને વટાવે તેવી સંભાવના ઓછી છે. વર્લ્ડ બેન્કે આ વર્ષે જીડીપી ગ્રોથ 7.3 ટકાનો અને આવતા વર્ષે 7.5 ટકા જાળવી રાખતાં તેનો પણ સુધારાને સાથ મળ્યો હતો. પાંચ દિવસ પછી બ્રોડબેઇઝ આંકમાં રિકવરી જોવાઈ હતી. મિડ કેપ આંક 199 પોઇન્ટ અને સ્મોલ કેપ આંક 248 પોઇન્ટ વધ્યા હતા. જેને પગલે માર્કેટ બ્રેડથ સુધારા તરફી રહીને વધનાર 1668 શેરો સામે ઘટનાર 967 શેરો હતા. સેબી દ્વારા વધારાના સર્વેલિયન્સના પગલાં ભરવામાં આવતા તેની અવળી અસર ઓસરી હોવાનું જોવાયું હતું. એક્સચેન્જ દ્વારા લગભગ 110 શેરોને આ યાદીમાં સમાવવામાં આવ્યા હતા તેમાંથી 40 ટકા શેરોમાં સુધારો જોવાયો હતો. આમ છતાં વર્ષની નીચલી સપાટીને સ્પર્શનારા શેરોની સંખ્યા વધુ રહીને 367ની રહી હતી જેની સામે વર્ષની ઊંચી સપાટીએ 29 શેરો જોવાયા હતા. વૈશ્વિક શેરબજારમાં ટ્રેડ વોરનો ગભરાટ ઘટતા સુધારાનો માહોલ હતો. બ્રેન્ટ ક્રૂડ 75 ડોલરની આસપાસ છેલ્લા ચાર દિવસથી અથડાઈ ગયું હતું.